НАРОДНО ЧИТАЛИЩЕ „ПРОБУДА – 1926”

Село Железница, Община Столична, Област София-град

**Отчет на дейността на НЧ „Пробуда-1926“ село Железница
за 2023 година**

**Читалищна дейност**

В изпълнение на чл. 10 от Закона за народните читалища, НЧ „Пробуда-1926“ с.Железница е вписано в Регистъра на народните читалища към Министерство на културата под № 2465 с действаща библиотека вписана в Регистъра на обществените библиотеки, в изпълнение на чл. 10 от Закона за обществените библиотеки под № 1198. През 2022 г. извършена пререгистрация на читалището в Агенция по вписванията гр.София. Вписани са промени в обстоятелствата в публичния Регистър на народните читалища.

Народно читалище „Пробуда-1926” е организация с нестопанска цел – с традиционна, богата, многообразна, многофункционална и разнообразна дейност. То е ангажирано със запазването и развитието на културните и народните традиции, художественото творчество и любителската самодейност, библиотечно – информационна дейност. Нашето читалище, културно просветна организация със близо 100 годишна история, се превърна в основен център за развлекателни дейности и любителско творчество за жителите и гостите на селото, за обмен на информация и хранилище на нематериалното културно наследство, за предаване на традиционни знания и умения между поколенията. За съхраняването и развитието на традиционната култура, подкрепата и развитието на самодейното изкуство , на традиции, ритуали и обреди. Участници от всички възрасти са ангажирани в творчески самодейни формации, групи и клубове. Работата на читалищните служители и Настоятелството и през този отчетен период бе насочена към възраждане и развитие на традиционната художествена култура, запазване на обичаите, традициите и празниците, подпомагане на самодейното художествено творчество, библиотечна дейност, организиране на дейности на открито за населението, развитие на любителски формации, клубове по интереси и образователни и спортни школи. Осъществяваше дейността си в съответствие със своите програмни цели заложени в Устава и дейностите по културния календар за 2023 година. Служителите и читалищното Настоятелство работиха заедно за утвърждаване на вече изградени дейности и преосмисляне на приоритети.

Всички бележити дати бяха отбелязани с тематични витрини: 150г. от обесването на Васил Левски. Тематични витрини по случай националния празник 03.03, 02.06 – тематична витрина- поклон пред Христо Ботев и всички загинали за свобода и независимост на България, 06.09 - съединението на България, по случай 21.11- деня на християнското семейство и 01.11 - деня на народните Будители. През месец февруари, както беше заложено в Културния ни календар за 2023г., в „Детската ни работилничка за всичко”, съвместно с ученици от 191 ОУ изработихме мартенички, с които на 01.03. Баба Марта посети и окичи децата от 181-ва ДГ „Радост“. През месец април , по случай месеца на книгата, децата от предучилищна група на 181-ва ДГ „Радост“ направиха своето първо посещение - запознаване с библиотеката, а през май, по случай деня на библиотекаря, децата от 1-ви до 5-ти клас на 191-во ОУ „Отец Паисий“, научиха правилата за ползване на библиотечния фонд и се забавляваха с интересни образователни игри.

Съвместния ни проект с г-жа Вероника Ненова, а именно школата по английски език към читалището продължава своята успешна дейност вече пета година, като броя на децата, желаещи да посещават школата се увеличава. Към момента 70 деца в различно ниво на напредналост посещават школата. С нея си сътрудничим и за много други общи инициативи. Г-жа Ненова дава всичко от себе си в работата си с децата. Тя е добър професионалист и има уникален подход към тях. Удоволствие е да се работи с нея! През месец юни, най-малките ученици от школата по английски език и техния преподавател, показаха на открит урок, колко много са научили през изминалата учебна година! А, г-жа Вероника Ненова показа, че когато се работи с любов и усърдие, резултатите са отлични!

**Художествено- творческа дейност и културно - масови мероприятия:**

В самодейните състави и групи на НЧ „Пробуда-1926“, развиват своя талант и умения над 85 деца и възрастни. Всички те са и основните ни участници в провеждането на културните прояви и събития от културния календар на читалището. Гостуват по покана на читалищата в района и извън него. Представят достойно институцията ни на местна почва и на фестивали в страната и чужбина**.**

През февруари 2023г., съвместно с кметство Железница отбелязахме Сирни заговезни с традиционния обреден огън на центъра на селото и общоселско веселие.

През изминалата година в салона на читалището бяха организирани три театрални постановки. През месец април НЧ „Просвета“ с. Долни Пасарел представи на нашата сцена постановката си „Седянка“.

 По случай 24.05 - деня на славянската писменост и култура, на откритата сцена на центъра на селото, съвместно с учениците от 191-во училище и техните учители организирахме празничен концерт и бе обявен конкурс на тема „Железница през моя поглед“, в който се включиха много деца и имаше много награди.

За поредна година НЧ „Пробуда-1926“ и Кметство Железница организираха съвместно весел празник по случай международния ден на детето - 01.06. Децата се забавляваха с игри и танци от актьор - аниматор.

 В духа на традициите и тази година бяха проведени два курса на обучение – „Лазаруване“ и „Коледуване“. Курсовете бяха с продължителност повече от месец, като тяхната цел бе да се научат и преговорят обредните танци и песни свързани с двата празника и да запознаят желаещите да участват младежи и девойки с начинът, по който празниците протичат в нашия край . Да научат, че Коледарските и Лазарски обредни песни и наричания са различни по мотиви, според мястото на изпълнение и лицето, за което се наричат, че има традиционно празнично облекло.

 Останахме верни на традицията и Коледари и Лазарки зарадваха жителите на селото с пожелания за здраве и берекет. За да бъде постигната максимално автентичността на обичаите, Настоятелството въведе възрастови ограничения и въпреки тях желаещите да участват младежи и девойки бяха много. Придружени от г-жа Игнатова /директор на 191 ОУ/, лазарките ни пяха за здраве, берекет и благополучие в Регионално Управление на Образованието и в СО Район Панчарево, посолството на КНР и Президентството, където момичетата бяха посрещнати лично от вицепрезидента г-жа Илияна Йотова. Коледарите посетиха РУО и СО Район Панчарево.

 И тази година, благодарение на любезното съдействие на СО р-н Панчарево и съвместната ни работа с кметство Железница, към традиционният празник на селото „Успение Богородично“ включихме още две концертни вечери под надслов „Празник на музиката“. Трите концертни вечери преминаха в много настроение, песни и танци. На празника взеха участие всички самодейни групи към читалището, както и гости-изпълнители и самодейци. Честта да ни поздравят за празника ни оказаха изпълнители като Валя Балканска, Ива Давидова, Наташа Джорджевич, формация „Тъпани“, Рени. Получи се изпълнен с настроение и веселие концерт и празник, като се погрижихме местните жители да останат доволни, а гостите с добри впечатления от Железница.

Традиционният Коледен концерт на НЧ „Пробуда-1926“ бе организиран в две части: Посрещане на Дядо Коледа на откритата сцена на центъра на селото и подаръци за децата, след което и празнична програма в салона на читалището. В програмата участваха самодейните групи към читалището, учениците от 191-во ОУ „Отец Паисий“ и децата от ДГ „Радост“. Зрителите на концерта наброяваха над 250 души, а отзивите повече от положителни. По случай Коледните празници и предстоящата зимна ваканция, във фоайето на читалището бе направена изложба от детски рисунки на тема „ Моята зимна ваканция“.

**Танцови групи - Участия**

ТС „Железница“, с ръководител Венелин Кирков извоюва 1-во място в 6-ти НФФ „ Свири ми се, пее ми се, оро ми се игра“ с. Баня общ. Разлог през септември, 3-то място в раздел танцови състави и формации над 18 годишна възраст в МФФ „Шопски наниз „ гр. Костинброд през месец юни, взе участие в традиционния концерт в памет на народната певица Кремена Станчева през м. май в с. Ковачевци общ. Самоков и в „Пролетно хоро“ гр. Велинград. Зарадваха с танците си и местната публика и гостите ни на традиционния събор "Успение Богородично“ и разбира се участваха на традиционния ни коледен концерт.

Детските танцови групи /Училищна група и група детска градина/ са с художествен ръководител - г-жа Маргарита Карчина. Тя започна работата си при нас с голямо усърдие и положи много усилия да създаде нов репертоар на детските танцови групи. От месец октомври 2022 г. тя е и щатен ръководител. През месец юли ДТГ „Железниче“ извоюва 3-то място в 16-ти Регионален събор- конкурс „Витошки напеви“ с. Кладница общ. Перник, участваха във ФФ „С песен и танц в Панчарево“ и танцуваха през октомври по покана на „Парк Витоша“. На празника на селото „Успение Богородично“ - те танцуваха и трите концертни вечери и на Традиционния ни Коледен концерт радваха зрителите със своята артистичност.

 През месец януари, танцова формация „Железница“, с ръководител Диян Младенов участва във съвместен проект с изпълнителката Рени и участва със свое изпълнение в предаване на ТВ 7/8.

 През месец юли ТС „Пробуда“ с ръководител Диян Младенов взе участие и спечели 1-ва награда за танцово изкуство и сценични танци във 2-ри НФС „Люлин пее и танцува“ с. Люлин общ. Перник. През месец май, ДЮТГ с ръководител Диян Младенов взе участие във фолклорен фестивал „С песен и танц в Панчарево“. Двете групи участваха и спечелиха 2-ра награда в раздел хореография, категория танцови състави на 20-ти ФФ „Шопска песен„ с.Локорско 2023 г. и на 13-ти МФФ „Шопски наниз“ гр. Костинброд 2023г. През месец юни взеха участие в 1-ви НФФ „Между Верила и Рила в бъдещето“ – с. Крайници общ. Дупница. През юни ТС „Пробуда“ и ДЮТГ ни представиха на МФ „GRAND PRIX“ гр. Дидим- Турция и се върнаха със специална и парична награди. Танцуваха с настроение и увереност на коледния концерт и показаха репертоар, танцови умения и настроение на празника на селото.

 Поздравяваме всички танцьори, които с труда и таланта си имат принос за издирването, сценичната реализация и популяризирането на българското фолклорно танцово изкуство.

**Материално - техническа база**

Екипът на НЧ „Пробуда-1926“, искрено благодари на мъжкия състав на ТС „Пробуда“ за шевната машина, която ни дариха в началото на годината. През месец октомври, от дарени средства и средствата от паричната награда спечелена от фестивала в Дидим, бяха закупени 8бр. тракийска женска носия.

Погрижихме се да обогатим сценичния гардероб като закупихме необходимите шивашки материали, от които бяха ушити още навоща и бяха направени ридица поправки.

 На традиционния празник на селото „Успение Богородично“ Фирми- дарители се погрижиха за храната и напитките на участниците в празничната програма.

 Със собствени средства за читалищния офис бе закупено мултифункционално устройство /принтер/, а за танцовата зала се наложи закупуването на нов отоплителен уред.

**Библиотечна дейност през 2023г.**

През 2023г библиотеката към НЧ „Пробуда-1926“ участва и спечели проект „Българските библиотеки- съвременен център за четене и информираност“, от който и бяха доставени 80 книги на стойност 1 280 лв. Библиотеката към НЧ „Пробуда-1926” е разположена в помещение с площ 52 кв.м. Фондът е строго подреден, разделен е на възрастови групи и обособен детски кът. Организацията на фонда в библиотеката е добра. Той е подреден в съответствие с всички правила, за да могат читателите да се ориентират възможно най-бързо.

 Макар и неотоплена, библиотеката е средище на млади и по-възрастни хора, тя е единственият извор на информация и литература в нашето село.Основна цел в библиотечната дейност е привличане на читатели от най- ранна детска възраст, затова всяка година библиотеката се посещава от учениците от местното училище. Работим съвместно с Кметство, училище, детска градина.

 Всяка година във фоайето на читалището се правят тематични витрини, посветени на годишнини на велики личности. Отбелязват се национални празници и бележити дати.

За изминалата година в библиотеката са регистрирани 118 читатели. Това е благодарение на библиотекаря и учителите от местното училище,които съвместно организираха интересни литературни мероприятия за учениците.

През 2023 година в библиотеката са постъпили 122 тома нова литература. Обогатени са предимно отделите с художествена и ученическа литература. Средствата за закупуване на нови книги се набавят от читателската такса, която е 5лв. за цялата година. Въпреки, че има незаплатени такси, читатели не се връщат.

През 2023г. бяха отчислени 113 тома литература, като остаряла по съдържание и физически изхабени, на стойност 143,91 лв и в края на периода фондът на библиотеката наброява 12 264 библиотечни единици.

За популяризиране на дейността и фонда си библиотеката организира:

* Инициативи, свързани с книгата, културни мероприятия.
* Работа с най-малките деца с цел зараждане на интерес към книгата.
* Тематични витрини, посветени на годишнини на велики личности.
* Отбелязване на национални празници.

Надяваме се и през 2024г. да продължи сътрудничеството ни с 191 ОУ „Отец Паисий”, а също да привлечем деца от предучилищната група на ДГ „Радост” с четене на приказки и различни игри, да им покажем, че в библиотеката могат да прекарват времето си пълноценно и да ги научим да обичат книгите.

В предвид на гореизложените дейности смятам, че НЧ” Пробуда-1926” активно участва в културния живот на нашето общество и продължава да бъде едно от най– активните читалища в р-н Панчарево. То е дом на книгата, танците, музиката, образованието, спорта и приложните изкуства. Въпреки трудностите, които имахме като институция и въпреки напрегнатото ежедневие на хората, тук в Читалището можем да намерим онова, което би подхранило духа и би спасило уникалното българско народно творчество, обичаи и традиции.

Нека пожелаем на Читалищното настоятелство, на проверителната комисия, секретаря, библиотекаря, художествените ръководители и не на последно място на самодейците още много културни мероприятия и незабравими участия във фестивали. Изискват се много усилия, упорита работа и творческо дръзновение. Пожелаваме си го! Благодаря за вниманието!

Председател:……………/П/…………….

/Диян Веселинов Младенов/